Праца Пятра Зыховіча не з’яўляецца “сухой” навуковай манаграфіяй. Гэта кніга напісана ў жанры гістарычнай публіцыстыкі. Пры гэтым аўтар паспяхова карыстаецца навуковым апаратам. Каштоўнасць дадзенага даследавання бачыцца перш за ўсё ў тым, што яно прымушае пераасэнсаваць многія стэрэатыпы ў гісторыі Другой сусветнай вайны. Аўтар даказвае, што польская армія ў 1930-х гадах зусім не была “хлопчыкам для біцця” і пры пэўных абставінах Войска Польскае паказала б сваю поўную моц.